Raad oor die bestuur van elandsboontjie
JY LEES NOU Raad oor die bestuur van elandsboontjie
Prof. Charlie Reinhardt is verbonde aan die Landbouwetenskappe-program aan die Noordwes-Universiteit se Potchefstroom- kampus. Hy gee hier raad oor hoe om elandsboontjie te bestuur.
Ek besit 'n plaas naby Swartwater in Limpopo en het elke jaar probleme met elandsboontjie. Die plaas was baie erg oorbewei toe ek dit drie jaar gelede gekoop het, maar dit het intussen taamlik herstel. Ek het al verskeie verskillende soorte gif, soos Roundup en Impala, gebruik om die probleem te probeer hokslaan, maar tot dusver het niks gewerk nie. Wat staan my te doen?
Elandsboontjie (Elephantorrhiza elephantina) is bogronds 'n klein struikie, maar ondergronds het dit dik en lang stingels wat tot 8 m lank kan raak. Dit is met ander woorde as't ware 'n ondergrondse boom. Die klein blaartjies bemoeilik die opname van onkruiddoders wat toegedien word, en die groot verdunningsfaktor wat die wortels bydra, maak beheer met onkruiddoders baie moeilik.
Elandsboontjie is 'n inheemse plantsoort en geen onkruiddoders is spesifiek vir die bekamping daarvan geregistreer nie. Die plant is onsmaaklik vir diere en kan klaarblyklik by tye selfs toksies wees.